b'\n_START_ARTICLE_\nVen\xc4\x8deslav \xc4\x8cernigoj\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini tesarja Leopolda in gospodinje Marije \xc4\x8cernigoj v Ajdov\xc5\xa1\xc4\x8dini. Ljudsko \xc5\xa1olo je leta 1945 kon\xc4\x8dal v rojstnem kraju. Gimnazijo je obiskoval v Gorici, Ajdov\xc5\xa1\xc4\x8dini, Novi Gorici in Pazinu, kje je leta 1952 tudi maturiral. Bogoslovje je v letih 1952\xe2\x88\x921958 \xc5\xa1tudiral v Ljubljani. Tu je za Mirkom Cudermanom 1954 prevzel pevski zbor bogoslovcev \xc2\xbb\xc5\xa0krjan\xc4\x8dek\xc2\xab\xc2\xa0in ga vodil do 1958. V ma\xc5\xa1nika je bil posve\xc4\x8den 25. junija 1958. Dva meseca po novi ma\xc5\xa1i je postal \xc5\xbeupnik v Temnici, nato je bil \xc5\xbeupnik \xc5\xa1e v Tolminu (1958-1965), Bovcu (1965-1974) ter do upokojitve leta 1992 v Logu pod Mangartom. Kljub te\xc5\xbeki invalidnosti, ki je bila posledica prometne nesre\xc4\x8de leta 1969, je vsa leta skrbno opravljal du\xc5\xa1no pastirstvo v svojih \xc5\xbeupnijah. Poleg tega je 18 let vodil duhovne vaje za redovnice v Rablju, Trbi\xc5\xbeu in Cavallinu pri Benetkah. Njegova najve\xc4\x8dja zasluga pa je bilo mentorsko delo s \xc5\xa1tudentskimi skupinami iz vse Slovenije. \xc5\xbdupni\xc5\xa1\xc4\x8de v Logu pod Mangartom je postala prava hi\xc5\xa1a duhovnih vaj za mlade slovenske izobra\xc5\xbeence po 2. svetovni vojni. Nad 3.000 mladih \xc5\xa1tudentov, \xc5\xa1tudentk in semeni\xc5\xa1\xc4\x8dnikov se je zvrstilo v poletnih mesecih v Logu. Tam so se sre\xc4\x8devali, se spoznavali in opravljali duhovne vaje, ki so jih vodili jezuita pater B\xc3\xb6hm in Miha \xc5\xbdu\xc5\xbeek, ter \xc5\xa1kofje in drugi duhovniki, zlasti Rafko Valen\xc4\x8di\xc4\x8d in \xc4\x8cernigoj, ki je skrbel tudi za organizacijo in mentorstvo.'